Móré Sándor

**Találkozások**

Felsőoktatás – oktatáson innen és túl

Szabó Zsolt oktató kollégámmal 2014. szeptemberében indítottuk el a *Találkozások* c. lelki sorozatot a Károli Gáspár Református Egyetem Állam- és Jogtudományi Karán. Azóta tizenkét alkalmat szerveztünk meg, és elmondhatjuk, hogy „mindeddig megsegített minket az Úr”, akkor is, amikor csak három hallgató jött el, és akkor is, amikor hatvanöten jelentek meg.

A *Találkozások* elnevezés Zsolt fejéből pattant ki, illetve ő volt az első előadója is ennek a sorozatnak; én a szervezést és a házigazda szerepét vállaltam magamra. A sorozat keretében a hallgatók – félévente két alkalommal – találkozhatnak oktatóikkal, akik arról beszélnek, hogyan találkoztak Istennel, hogyan vezette őket Isten idáig, és hogy mit értettek meg a tervéből.

Nagy örömet jelent számunkra, hogy az egyetem támogatóan áll hozzá a kezdeményezéshez, a jogi kar oktatói között Istenben hívő emberek vannak, akik eleget is tesznek meghívásunknak, illetve a hallgatók közül egyre többen vesznek részt az alkalmon, és egyre gyakrabban tesznek fel kérdéseket. Bár a *Találkozások*at a hallgatók számára találtuk ki, az oktatók közül is többen eljönnek meghallgatni kollégáink bizonyságtételi bemutatkozásait.

Nagyon köszönjük a meghívott oktatóknak, hogy elfogadták felkérésünket, s egy kötetlen beszélgetés keretében vallást tettek Krisztusba vetett hitükről. Hálásak vagyunk, hogy közéleti szerepvállalásuk nem csupán a tudományos élettel, illetve oktatással közvetlenül összefüggő nagyszámú feladat elvégzésére és tisztség betöltésére korlátozódik, hanem a kar lelki, közösségi életében is meghatározó.

Időrendi sorrendben az alábbi oktatók vettek részt meghívott előadóként a *Találkozások*on: dr. Szabó Zsolt egyetemi adjunktus; dr. habil. Osztovits András tanszékvezető, egyetemi docens; Prof. dr. Kukorelli István tanszékvezető, egyetemi tanár; Prof. dr. Domokos Andrea tanszékvezető, egyetemi tanár; dr. Homolya Dániel egyetemi adjunktus; Prof. dr. Balla Péter tanszékvezető, egyetemi tanár, rektor; dr. Tomka János tanszékvezető, főiskolai tanár; dr. Törő Csaba Attila dekán, egyetemi docens; dr. habil. Udvary Sándor tanszékvezető, egyetemi docens; Gál László kari igazgató; dr. habil. Homicskó Árpád Olivér dékánhelyettes, egyetemi docens; Prof.. dr. Miskolczi Bodnár Péter tanszékvezető, egyetemi tanár. A *Találkozások* eddigi története során két oktató nem vállalta a felkérést, nekik is köszönjük az őszinte beszélgetést. A továbbiakban természetesen más oktató kollégákat is megkeresünk meghívásunkkal, s ha majd egyszer a kör bezárul (addig a korábbi alkalmakon jelenlévő hallgatók végeznek), újból sor kerülhet a korábban meghívott oktatók előadásaira.

Az alábbiakban egy hallgató és oktató *Találkozások*kal kapcsolatos beszámolóit olvashatjuk, akinek ezúton is nagyon szépen köszönöm, hogy ez irányú felkérésemnek eleget tettek.

**Balog Felicia** (végzett hallgató)

*„Hogy valakinek a lelkében ott él-e az isteni szeretet lángja, észreveszem a szavaiból. Nem amikor Istenről beszél, hanem amikor földi dolgokról szól.”* (Simone Weil)

Immár tizenkettedik alkalommal kerül megrendezésre karunkon a *Találkozások* sorozat, ahol mi, hallgatók hívő oktatóinkkal egy személyesebb térben találkozhatunk, és hallhatjuk beszámolójukat életükről, hitükről, jogászi hivatásukról és életszemléletükről, és kérdések feltevésére is van lehetőség. Bár református egyetem vagyunk, a mindennapi oktatásban nem kap nagy hangsúlyt a vallás, vagy a hit, inkább az oktatók attitűdje alapján lehet következtetéseket levonni, de talán ez így is van rendjén. Minden esetre számomra vonzó volt a program, mivel remek lehetőségnek tűnt, hogy kicsit közvetlenebb légkörben ismerjük meg tanáraink életútját.

Egyszer egy idős baptista lelkésztől hallottam, hogy „*a szolgálat és a tanítványság annyit tesz, mint közelebbről nézni Isten munkálkodását*”. Számomra mindig felemelő érzés volt, amikor a *Találkozások* alkalmain nem csak egy-egy oktatómmal találkozhattam, hanem megláthattam a beszámolóikban azt a bizonyos Láthatatlan Kezet. Mert mindenki más módon ugyan, de eltalált a Teremtőhöz. Volt, aki vallásos neveltetést kapott, más nem, volt, akinek volt nagyon közeli Isten-élménye, másnak nem. Néhány oktató közelebb engedett bennünket a magánéletéhez, mások távolabbról közelítették meg a témát.

Amit megfigyeltem, és amihez én is tudtam kapcsolódni, hogy mindenkinek volt egy története, arról, hogy hogyan terelődött a jogi pályára, és általában ehhez kapcsolódott valamilyen természetfeletti „vezetés” is. Mindez engem közelebb vitt ahhoz, hogy jogászként hogyan élhetem meg a hitet, mert sok dilemmát láthatunk, vagy éppen morális kérdéseket kell eldöntenünk.

„*Eleinte azt hittem, én leszek majd az Isten ítélő keze az oktatói pályán, és majd segítek kiszórni, hogy ki legyen jogász, és ki ne*” – mesélte az egyik legmegrendítőbb alkalmon az egyik, egyébként kicsit rettegett oktatónk, akit a szülei eleinte református lelkésznek szántak, de ő nem érzett erre elhívást. „*Most már tudom, hogy nem így van, és hagyom, hogy ezt Ő döntse el*”. Ezután elcsukló hangon arról beszélt, hogy nem biztos abban, hogy átélte-e az újjászületés csodáját, csak reméli, mint ahogy azt is, hogy nem túlontúl ítélkező. Az én szemem nem maradt szárazon az ezt követő csendben…

Talán ekkor érzékeltem leginkább, hogy bár lehet egy egyetemen oktatók és hallgatók között egyfajta „hierarchikus” viszony, a *Találkozások* során megtapasztalhatjuk, hogy Isten ugyanannyira szeret és „egyenrangú” gyermekeiként közelebbről nézhetjük az Atya munkálkodását.

**Balog Ilona Ida** gyakorlati tanár, Gazdaság-és Vezetéstudományi Intézet

„*Lelkeket szabadít meg az igaz bizonyság.*” (Példabeszédek könyve 14. rész 25. vers)

Amikor először olvastam a meghívó levelet a *Találkozások* keretében tartott előadásra, belül elnézően elmosolyodtam. „Az én drága, ájtatos hittestvéreim… hová is lenne egy református egyetem ilyen alkalmak nélkül?” gondoltam magamban. Nem hivatalosan bár, mégis afféle kötelező velejáró programnak tartottam, amelyre – akkor úgy véltem – elmennek talán a legbuzgóbb hívek, de túl sok kapcsolata a mindennapi működésünkkel nemigen lesz.

Mégis, nem túl nagy várakozásokkal, de elmentem egy ilyen előadásra. Ez csak számomra volt az első alkalom, de ekkor egy közeli kollégám tartott előadást, akiről a napi kapcsolat ellenére is csak igen keveset tudtam. Állandó rohanásunkban szinte minden időnket az oktatásnak szentelve, magunkra bizony kevés idő jut, és a rövidke szünetekben a folyosókon vagy éppen a büfében tartott spontán „értekezletek” legyenek bármilyen jóhangulatúak, nem adnak lehetőséget arra, hogy egymást jobban megismerhessük. Mivel éppen befejeztem az adott időszakra kiírt óráimat és kíváncsi is voltam, úgy gondoltam, semmi akadálya nem lehet, hogy egyszer megnézzem magamnak a *Találkozások*at. Így kicsit kétkedve, tamáskodva, de kíváncsian ültem le a hallgatók és kollégáim közé.

Ez az első alkalom sok mindent megváltoztatott. Azóta egészen más várakozásokkal és lelkülettel ülök be az előadásokra, amikor időm engedi. A legerősebb érzés talán az előadó kollégák iránt érzett mélységes tisztelet és megbecsülés, amely az első alkalom óta megmaradt bennem. Korábban bele sem gondoltam, mekkora erő, mekkora hit kell ahhoz, hogy egyáltalán kiálljunk egy meghívott közönség elé és legbelső, legnehezebben kifejezhető kincsünkről, Istenhez fűződő kapcsolatunkról beszéljünk olyan, lényegében ismeretlen embereknek, akik magukban bizonyára ízekre szedik, saját elgondolásuk szerint értékelik, „hasznosítják” legmélyebb lelki életünket akkor is, ha tapintatból esetleg nem mondják el, mit gondolnak róla. Ezt teszem én is, ahogyan minden meghallgatott előadás után, legyen az tanulmányi vagy ismeretterjesztő előadás, művészeti produkció vagy prédikáció, szentbeszéd. Ezek a más típusú előadások azonban tudományról, történetről, hitelvekről vagy helyes cselekedetekről szólnak, nem pedig legbelsőbb, őszinte énünkről. Nagyon megértem, ha valaki úgy gondolja, nem áll készen egy ilyen feladatra, és aki elvállalja is, megilletődöttséggel és talán némi emberi bizonytalansággal éli át azt.

Ma már tudom, ez így van rendjén. Mi másról szólhatna egész hivatásunk, ha nem arról, hogy tudásunkat, tapasztalatunkat átadjuk másoknak, hogy a gondolatokat Ők is továbbfejlesszék, átformálják, saját életükben is értelmezzék és hasznosítsák? Tudjuk, hogy fájdalmas és nehéz, de egyben felemelő is, ezért csináljuk nap mint nap. Nem az lepett meg, hogy kollégáim milyen alaposan felkészültek a *Találkozások* előadásaira, hiszen tudom róluk, hogy ezt mindig megteszik, a kevésbé kötelező vagy kötetlenebb alkalmakra is, hanem az, hogy előadásaik mekkora hatással voltak rám. Szégyellni kezdtem örökös tamáskodásomat, mégha magamban is tartottam azt. Világossá vált előttem, mennyi pozitív energiát, lelki táplálékot tud nyújtani az az önfeláldozó, őszinte hitvallás és bizonyságtétel, amit kollégáim tesznek. A kezdeti cél, hogy jobban megismerjem Őket, így túlteljesült. Bizonyára maradt még sok konkrét információ, amit nem tudtam meg Róluk, de megérteni azokat az elveket, amelyek állandóan vezérlik Őket, több ennél. Nemcsak közelebb érzem Őket magamhoz az előadásuk óta, de ezeken az alkalmakon magam is kicsit felszabadulok, megtapasztalom azt az isteni erőt, Szentlelket, ami összetart és folyamatosan utat mutat, hogy jobban megértsük, mi dolgunk van e világon.

Köszönöm a szervezőknek és előadó kollégáimnak ezeket a megerősítéseket és azt, hogy tartják bennem a lelket. Sokat segítenek abban, hogy átlendüljek a kellemetlen, bosszantó apróságokon, a hivatásomra koncentráljak és tegyem a dolgom, ahogyan Ők is.

Budapest, 2017. november 17.